འཕགས་མཆོག་ཛཾ་བྷ་ལ་ནག་པོའི་སྒྲུབ་རྟེན་འཇོག་ཐབས་བཞུགས༔དཔལ་ཧེ་རུ་ཀ་ལ་ཕྱག་འཚལ་ལོ༔ མི་ཡི་ནོར་བུ་ཀ་པཱ་ལ༔ དུམ་བུ་གཉིས་པ་ནོར་ལ་དབང༔ ལྗོན་ཤིང་དར་ཞིང་རང་ལ་འདུ༔ མདོག་སྣུམ་ལྕི་བ་འོད་ལྡན་འཐུག༔ ནོར་ལ་དབང་བའི་རྟེན་འབྲེལ་བཞིན༔ བླངས་ནས་གཟའ་སྐར་དུས་བཟང་ལ༔ གཡང་ཞགས་བདུད་རྩི་མར་གྱིས་བཀང༔ འབྲུ་སྣ་གཡང་རྫས་ཀྱིས་གཏམས་དབུས༔ གཡང་བཤོས་ནོར་བུ་འབར་བའི་དབྱིབས༔ འཁོར་གྱི་བཤོས་སུ་ཞལ་ཟས་དང༔ གཞན་ཡང་འདོད་རྫས་སྣ་ཚོགས་དང༔ རིལ་བུ་བཅད་ཁམས་གྲངས་མང་འཇོག༔ མཐིང་ནག་དར་གྱི་གདུགས་ཕུབ་ཅིང༔ མཆོད་པའི་ཡོ་བྱད་འདུ་བར་བྱ༔ བསྐང་མདོས་རིན་ཆེན་སྣ་ཚོགས་དང༔ བསྲེས་པའི་དཔལ་གྱི་གཏོར་མ་ནི༔ ལྷ་ཡི་གྲངས་དང་མཉམ་པར་བཞག༔ ཕྱོགས་བཞིར་ལྗོན་ཤིང་མཚམས་བཞིར་མཚོ༔ སྟེང་དུ་ཁང་བཟང་ནམ་མཁའ་གཉིས༔ ཅི་བདེར་འཁོར་ལ་ནམ་མཁའ་རེ༔ བསྐང་རྫས་ཕྱི་ནང་མཐུན་པར་བཤམས༔ མཆོད་རྫས་སྨན་གཏོར་རཀྟ་དང༔ བདུད་རྩི་ཚོགས་ལ་སོགས་པ་ཡི༔ ཐབས་ཤེས་བཟའ་བཅའ་བཏུང་བའི་རིགས༔ བཟང་དགུའི་དངོས་པོ་མ་ལུས་བཤམས༔ བརྟེན་རྫས་སྐུ་གསུང་ཐུགས་རྟེན་དང༔ ཁྱད་པར་བླ་རྡོ་སྲོག་འཁོར་སྟེ༔ སྒྲུབ་དུས་ལྷ་དང་དབྱེར་མེད་བསྒོམས༔ རྗེས་སུ་རང་དང་མི་འབྲལ་ཞིང༔ དམ་ཚིག་གཉན་པོའི་རྟེན་དུ་འཆང༔ དེ་ལྟར་མགོན་པོ་ཛཾ་བྷ་ལ༔ འདི་ལྟར་ཚད་དང་ལྡན་པ་ཡི༔ བརྟེན་པར་བྱིན་རླབས་ལྷག་པར་མྱུར༔ དངོས་གྲུབ་རྒྱ་མཚོའི་དཔལ་ཐོབ་འགྱུར༔ ས་མ་ཡཱ༔ རྒྱ་རྒྱ་རྒྱ༔ ཞེས་མཆོག་སྤྲུལ་པདྨ་རྣམ་རྒྱལ་ནས་བསྐུལ་ངོར་ཆོས་དབྱིངས་རྡོ་རྗེས་སོ།།